Legal Document

Category: 2228

Text:
8. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΣΥΝΤΟΝΙΣΜΟΥ Αριθ. Σ.9697 της 5/18 Σεπτ. 1967 (ΦΕΚ Β΄ 565) Περί θέσεως εν ισχύϊ της υπ' αριθ. 3/1967 αποφάσεως του Συμβουλίου Συνδέσεως ΕλλάδοςΕυρωπαϊκής Οικονομικής Κοινότητος. Λαβόντες υπ' όψιν: 1)Τας διατάξεις του άρθρ. 8 του Ν.Δ. 4257/1962 «περί κυρώσεως των αποτελεσμάτων των δασμολογικών διαπραγματεύσεων», και 2)Τας διατάξεις του άρθρ. 8 της Συμφωνίας Συνδέσεως μεταξύ Ελλάδος και Ευρωπαϊκής Οικονομικής Κοινότητος, της κυρωθείσης δια του Νόμ. 4226/ 1962, αποφασίζομεν: Τίθεται εν ισχύϊ η υπ’ αριθ. 3/1967 απόφασις του Συμβουλίου Συνδέσεως Ελλάδος-Ευρωπαϊκής Οικονομικής Κοινότητος, έχουσα ούτω: «ΤΟ ΣΥΜΒΟΥΛΙΟΝ ΣΥΝΔΕΣΕΩΣ Λαβόν υπ’ όψιν: Την συμφωνίαν Συνδέσεως και δη το άρθρ. 8 παρ. 1, Ότι από 1 Ιουλ. 1967 και μέχρις ότου πραγματοποιηθή η τελευταία μείωσις των δασμών μεταξύ των κρατών-μελών της Κοινότητος, τα εμπορεύματα τα παραγόμενα εν Ελλάδι, υπό τους όρους τους προβλεπομένους υπό του άρθρ. 8 παρ. 1 της Συμφωνίας Συνδέσεως απολαμβάνουν γενικώς δασμολογικής μειώσεως κατά 85%, πλην των γεωργικών προϊόντων δια τα οποία εν τω μέτρω καθ’ ο δύνανται να τύχουν τους ευεργετήματος τούτου, η μείωσις ανέρχεται εις 75%, Ότι ενδείκνυται, όπως το ποσοστόν των δασμών του κοινού δασμολογίου, το λαμβανόμενο υπ’ όψιν προς υπολογισμόν της εισφοράς ταύτης είναι ίσον προς το ποσοστόν το καθοριζόμενον δια τα εμπορεύματα τα οποία, παραγόμενα υπό όρους αναλόγους προς τους προβλεπομένους υπό του άρθρ. 8 παρ. 1 της Συμφωνίας Συνδέσεως, ανταλλάσσονται μεταξύ των κρατών-μελών, ήτοι 85%, Ότι τα γεωργικά προϊόντα του Παραρτήματος ΙΙ της Συμφωνίας Συνδέσεως, τα μη περιλαμβανόμενα εις το Παράρτημα ΙΙΙ, εξαιρούμενα επί του παρόντος της προοδευτικής καταργήσεως των δασμών και των ποσοτικών περιορισμών, δεν δύνανται να τύχουν προτιμησιακής μεταχειρίσεως ειμή μόνον της επί τούτων εφαρμογής της ρήτρας STANDSTILL της προβλεπομένης υπό του άρθρ. 37 παρ. 2 της Συμφωνίας, Ότι μια τοιαύτη προτίμησις ης απολαύουν, ενδεχομένως, μεμονωμένα τινά προϊόντα δεν δικαιολογεί την είσπραξιν της εισφοράς του άρθρ. 8, Ότι δια τα προϊόντα τα υπαγόμενα εις την Ευρωπαϊκήν Κοινότητα Άνθρακος και Χάλυβος   δεν υφίσταται Κοινόν δασμολόγιον, αποφασίζει: Άρθρ.1.-Από 15 Σεπτ. 1967 και μέχρι νεωτέρας αποφάσεως του Συμβουλίου Συνδέσεως, το ποσοστόν των δασμών του Κοινού δασμολογίου, το οποίον δέον να λαμβάνηται υπ’ όψιν δια τον καθορισμόν του ύψους της εισφοράς της προβλεπομένης υπό του άρθρ. 8 της Συμφωνίας Συνδέσεως, ορίζεται όσον αφορά τα εμπορεύματα τα παραγόμενα εν Ελλάδι, εις 85%. Όσον αφορά τα εμπορεύματα δια την παραγωγήν των οποίων εχρησιμοποιήθησαν προϊόντα υπαγόμενα εις την Ευρωπαϊκήν Κοινότητα Άνθρακος και Χάλυβος, το ανωτέρω ποσοστόν υπολογίζεται επί του υψηλοτέρου δασμού των εν ισχύϊ τελωνειακών δασμολογίων εις τα κράτη-μέλη της Κοινότητος δια τα προϊόντα τα υπαγόμενα εις την Ευρωπαϊκήν Κοινότητα Άνθρακος και Χάλυβος, άτινα εχρησιμοποιήθησαν δια την παραγωγήν των εν λόγω εμπορευμάτων. Άρθρ.2.-Μέχρι νεωτέρας αποφάσεως του Συμβουλίου Συνδέσεως, δεν εισπράττεται εισφορά του άρθρ. 8 της Συμφωνίας οσάκις τα εν Ελλάδι παραγόμενα εμπορεύματα είναι γεωργικά προϊόντα του Παραρτήματος ΙΙ, μη περιλαμβανόμενα εις το Παράρτημα ΙΙΙ. Άρθρ.3.-Η εφαρμογή των διατάξεων του άρθρ. 2 της υπ’ αριθ. 5/1965 αποφάσεως του Συμβουλίου Συνδέσεως δεν θίγεται δια της παρούσης. Η παρούσα απόφασις ημών δημοσιευθήτω δια της Εφημερίδος της Κυβερνήσεως.